**Pranešimas žiniasklaidai**

**2024-05-23**

**GIPL dujotiekyje naudojamos jungiamosios detalės yra saugios ir atitinka tokiems gaminiams keliamus reikalavimus, patvirtino akredituota laboratorija**

**Lietuvą ir Lenkiją 2021 m. sujungusio GIPL dujotiekio jungiamųjų detalių plieno, tirto laboratorijoje, mechaninės savybės bei cheminė sudėtis atitinka savybes, nurodytas gaminio sertifikate, teigiama Lietuvoje akredituotos nepriklausomos bandymų laboratorijos tyrimo išvadose.**

Paaiškėjus, kad GIPL dujotiekio detalės yra pagamintos iš rusiškos kilmės plieno, jungiamųjų detalių sertifikatų iki šiol nepripažįsta dujotiekio užsakovas „Amber Grid“, o iš generalinio rangovo „Alvoros“ reikalaujama finansuoti dujotiekio jungiamųjų detalių išpjovimo ir pakeitimo naujomis darbus, kurių suma gali viršyti 10 mln. EUR. Į akredituotą metalų tyrimo ir bandymų laboratoriją savo iniciatyva kreipėsi generalinė dujotiekio rangovė „Alvora“, užsakovo „Amber Grid“ kaltinama sumontavusi detales, neva neatitinkančias keliamų reikalavimų dėl plieno kilmės.

„Alvora“ Lietuvoje akredituotai „Inspekta Lab“ laboratorijai pateikė ištirti identišką jungiamąją detalę, pagamintą iš to paties liejinio, kaip ir GIPL dujotiekyje sumontuotos detalės bei paprašė nustatyti, ar detalės plieno mechaninės savybės, cheminė sudėtis bei gamybinės siūlės kokybė atitinka Lenkijos gamintojos „Tasta Armatura“ (TASTA) pateiktus jungiamųjų detalių atitikties sertifikatus.

Atiduodama tirti atsarginę GIPL dujotiekio detalę, „Alvora“ laboratorijai neatskleidė, kad detalė yra GIPL dujotiekio fragmentas, t. y. tyrimas laboratorijoje buvo daromas nuasmenintai, orientuojantis vien tik į technines detalių kokybės savybes.

„Vadovaujantis gautais bandymų rezultatais galime teigti, kad gaminio metalo sudėtis, savybės ir techninės charakteristikos atitinka nurodytas sertifikate. (...) Gaminys atitinka gamintojo sertifikate nurodytas charakteristikas“, – skelbiama laboratorijos išvadose.

Laboratorijos ekspertai atliko visus reikalingus tyrimus atsižvelgiant į gaminio standarto keliamus reikalavimus tokių detalių kontrolei. Laboratorijoje buvo atlikta ultragarsinė išilginių siūlių kontrolė, metalo ir suvirintų sujungimų tempimo bandymai, smūginio tąsumo bandymai, cheminės sudėties nustatymas, makro tyrimas, kietumo matavimai ir kiti reikalingi bandymai.

„Akredituotos laboratorijos išvados patvirtina, kad GIPL dujotiekyje sumontavome aukščiausios kokybės plieno detales, kurių keisti nėra jokios būtinybės. Jeigu „Amber Grid“ nepriimtini gamintojo pateikti sertifikatai, galima sumontuotas detales sertifikuoti iš naujo, kreiptis į akredituotas Lietuvos ar užsienio laboratorijas, užuot pjovus esamas ir įvirinus naujas. Nes egzistuoja didelė tikimybė užteršti dujotiekį, pabloginti jo techninę būklę dėl sudėtingo suvirinimo proceso, kurį reikės atlikti lauko sąlygomis, atkasus veikiantį dujotiekį. Iš techninės pusės tai yra nusikaltimas prieš dujotiekį, nes jokių racionalių priežasčių, išskyrus politines, keisti detales nėra. Lietuvoje, mūsų duomenimis, 95 proc. visų dujotiekio vamzdynų yra iš rusiškos kilmės plieno“, – sako Vaidas Kazlauskas, „Alvoros“ generalinis direktorius.

Pasak V. Kazlausko, iki šiol nėra aiškaus atsakymo, kodėl pats „Amber Grid“ iki šiol nesikreipė į akredituotas laboratorijas dėl jungiamųjų detalių kokybės, o užsispyrusiai teigia, kad detalių sertifikatai yra blogi ir dėl to detales reikia keisti.

„Dujotiekį įrengėme saugiai, laikėmės visų sutarties sąlygų ir Saugumo plano. Negalėjome numatyti aplinkybių, kad detalės, kurias įsigijome dujotiekio statybai, yra pagamintos iš rusiško plieno, nors tokio draudimo ir nebuvo. Dėl to esame kalami prie kryžiaus ir kaltinami nebūtais dalykais. Nepaisant visos prieš mus pradėtos raganų medžioklės, užvestų bylų, sugriautos reputacijos ir atviro kenkimo „Alvorai“, esame pasiruošę kalbėtis, sėsti prie derybų stalo ir rasti sprendimus, geriausius ir dujotiekiui, ir Lietuvai. Esame pasiruošę kreiptis į akredituotas užsienio laboratorijas, akredituotas sertifikavimo įstaigas savo iniciatyva ar kartu su užsakovu „Amber Grid“ ir pagaliau padėti tašką šioje užsitęsusioje istorijoje, kuri tokiu atveju kainuotų dešimtis tūkstančių, bet ne dešimtis milijonų eurų“, – teigia V. Kazlauskas.

Šiemet balandžio pabaigoje „Alvora“ kreipėsi į Valstybinę energetikos reguliavimo tarybą (VERT), prašydama panaikinti sprendimą keisti dujotiekio jungiamąsias detales, nes, pasak bendrovės, sprendimas buvo priimtas „Amber Grid“ nuo VERT nuslėpus esminę informaciją dėl dujotiekio detalių kokybės ir kilmės reikalavimų.

Balandžio mėn. „Alvora“ sulaukė pirmojo palankaus teismo sprendimo dėl „Amber Grid“ mestų kaltinimų neva „Alvora“ netinkamai įvykdė dujotiekio tiesimo darbus. Vilniaus apygardos teismas panaikino „Amber Grid“ kreipimosi pagrindu inicijuotą 4,8 mln. EUR lėšų ir turto areštą.

„Alvora“ balandį taip pat kreipėsi į generalinę prokuratūrą dėl šmeižto, kurį, bendrovės vertinimu, viešai paskleidė Energetikos ministras, „Amber Grid“, VERT ir „EPSO-G“ atstovai, bendrovės nuomone, išsakydami tikrovės neatitinkančius ir melagingus teiginius apie GIPL dujotiekio jungiamųjų detalių panaudojimo aplinkybes.